ΟΔΗΓΙΑ 1999/81/ΕΚ ΤΟΥ ΣΥΜΒΟΥΛΙΟΥ

της 29ης Ιουλίου 1999

για τροποποίηση της οδηγίας 92/79/ΕΟΚ για την προσέγγιση των φόρων στα τσιγάρα, της οδηγίας 92/80/ΕΟΚ για την προσέγγιση των φόρων στα βιομηχανοποιημένα καπνά εκτός των τσιγάρων και της οδηγίας 95/59/ΕΚ περί των φόρων, πλην των φόρων κύκλου εργασιών, οι οποίοι επιβαρύνουν την κατανάλωση των επεξεργασιών καπνών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας τα ακόλουθα:

(1) στην πρώτη της έκθεση σχετικά με τη διάρθρωση και τους συντελεστές του ειδικού φόρου κατανάλωσης που συντάχθηκε σύμφωνα με τις διατάξεις της οδηγίας 92/79/ΕΟΚ(4) και της οδηγίας 92/80/ΕΟΚ(5) η Επιτροπή απλώς τόνισε ορισμένες δυσκολίες στην εφαρμογή των οδηγιών χωρίς να προτείνει συγκεκριμένες λύσεις·

(2) πρόσφατα πραγματοποιήθηκε μια διαδικασία διαβουλεύσεων μεταξύ εθνικών αρχών, των επιχειρηματικών κύκλων και ομάδων ενδιαφερομένων·

(3) το πρώτο βήμα αυτής της διαδικασίας διαβουλεύσεων ήταν η διάσκεψη στη Λισσαβώνα, της οποίας στόχος ήταν να αξιολογηθούν οι επιδόσεις του ισχύοντος κοινοτικού καθεστώτος και να βοηθηθεί η Επιτροπή στη χάραξη της μελλοντικής πολιτικής στον τομέα του ειδικού φόρου κατανάλωσης·

(4) η διαδικασία διαβουλεύσεων κατέληξε στη δεύτερη έκθεση της Επιτροπής·

(5) κατά τη διάρκεια της εν λόγω διαδικασίας διαβουλεύσεων, διαπιστώθηκαν δυσχέρειες όσον αφορά τον τρόπο με τον οποίο πρέπει να εφαρμοσθεί ο κανόνας της ελάχιστης επίπτωσης του 57 %·

(6) για την ορθή λειτουργία της εσωτερικής αγοράς απαιτείται περισσότερο ομοιόμορφη ερμηνεία και εφαρμογή των κανόνων από όλα τα κράτη μέλη·

(7) για την ορθή λειτουργία της εσωτερικής αγοράς απαιτείται επίσης η θέσπιση κανόνων που είναι πιο εύκολα εφαρμόσιμοι στην πράξη·

(8) πρέπει να παραχωρηθεί πάντως στα κράτη μέλη η αναγκαία ευελιξία για τον καθορισμό και την υλοποίηση πολιτικών προσαρμοσμένων στα εθνικά δεδομένα·

(9) για πρακτικούς λόγους θα πρέπει να παραχωρηθεί στα κράτη μέλη κάποια ευελιξία στην προσαρμογή της επίπτωσης του συνολικού ελάχιστου ειδικού φόρου κατανάλωσης σε συνάρτηση με ορισμένες μεταβολές, συμπεριλαμβανομένων και εκείνων που αφορούν τους συντελεστές του ΦΠΑ·

(10) θα πρέπει να παραχωρηθεί στα κράτη μέλη η δυνατότητα εξουδετέρωσης της επίπτωσης από τη μεταβολή των συντελεστών του ΦΠΑ στο συνολικό ελάχιστο ειδικό φόρο κατανάλωσης·

(11) η διευκόλυνση αυτή δεν επιτρέπεται να έχει ως αποτέλεσμα τη στρέβλωση τον ανταγωνισμού ή την εσφαλμένη λειτουργία της ενιαίας αγοράς·

(12) η διευκόλυνση που παρέχεται στα κράτη μέλη για την εφαρμογή των οδηγιών πρέπει να είναι περιορισμένη χρονικά·

(13) η κατάσταση που δικαιολογούσε την παρέκκλιση από τον συνολικό ελάχιστο συντελεστή ύψους 57 % που είχε χορηγηθεί στο Βασίλειο της Σουηδίας με την πράξη προσχώρησης του 1994 εξακολουθεί να υφίσταταται· ότι ως εκ τούτου, πρέπει να χορηγηθεί στο Βασίλειο της Σουηδίας παράταση της παρέκκλισης έως και την 31η Δεκεμβρίου 2002·

(14) δικαιολογείται να παραχωρηθεί στη Γαλλία πρόσθετη περίοδος έως και τις 31 Δεκεμβρίου 2002 για τα τσιγάρα και τα προϊόντα καπνού που πωλούνται στην Κορσική λόγω των υφισταμένων ιδιαιτεροτήτων·

(15) θα ήταν ορθό να παραχωρηθεί στη Γερμανία πρόσθετη περίοδος για τα προσαρμόσει τους εθνικούς συντελεστές της για τους κυλίνδρους λεπτοκομμένου καπνού προς την κοινοτική νομοθεσία·

(16) δεν υφίστανται εμπόδια για να επιτραπεί στα κράτη μέλη να εφαρμόζουν ελάχιστο ειδικό φόρο κατανάλωσης για τα πούρα, τα πουράκια και τον καπνό για κάπνισμα, εφόσον η δυνατότητα αυτή υφίσταται ήδη για τα τσιγάρα και τον καπνό για χειροποίητα τσιγάρα·

(17) είναι αναγκαίο να θεσπισθεί διαδικασία περιοδικής εξέτασης·

(18) η ισχύουσα περίοδος των δύο ετών είναι πολύ περιορισμένη για να υπάρχει η δυνατότητα αξιολόγησης των μεταβολών που πραγματοποιούνται στη νομοθεσία των κρατών μελών·

(19) για το λόγο αυτό η επανεξέταση πρέπει να πραγματοποιείται το αργότερο ανά τριετία και για πρώτη φορά μέχρι την 31η Δεκεμβρίου 2000·

(20) είναι αναγκαίο, προκειμένου να αποφευχθεί η μείωση των ελαχίστων κοινοτικών φόρων για τα πούρα, τα πουράκια, τον καπνό για χειροποίητα τσιγάρα και τα άλλα καπνά για κάπνισμα, να καθορισθεί ένα χρονοδιάγραμμα αυξήσεων·

(21) πρέπει, κατά συνέπεια, να τροποποιηθούν οι οδηγίες 92/79/ΕΟΚ, 92/80/ΕΟΚ και 95/59/ΕΟΚ(6),

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 92/79/ΕΟΚ τροποποιείται ως εξής:

1. Παρεμβάλλεται το ακόλουθο άρθρο: "Άρθρο 2α

1. Όταν σε ένα κράτος μέλος μεταβληθεί η λιανική τιμή των τσιγάρων που ανήκουν στην πλέον ζητούμενη κατηγορία τιμής, με αποτέλεσμα τη μείωση της επίπτωσης του συνολικού ελάχιστου ειδικού φόρου κατανάλωσης κάτω από το επίπεδο που καθορίζεται στο άρθρο 2 πρώτο εδάφιο, το εν λόγω κράτος μέλος δύναται να μην προσαρμόσει την επίπτωση του συνολικού ελάχιστου ειδικού φόρου κατανάλωσης μέχρι το αργότερο την 1η Ιανουαρίου του δεύτερου έτους που έπεται αυτού της μεταβολής.

2. Όταν ένα κράτος μέλος τροποποιήσει το συντελεστή του φόρου προστιθέμενης αξίας που ισχύει για τα τσιγάρα, μπορεί να μειώσει την επίπτωση του συνολικού ελάχιστου ειδικού φόρου κατανάλωσης μέχρις ποσού το οποίο, εκφραζόμενο ως ποσοστό της λιανικής τιμής, ισούται με την επίπτωση της αύξησης του συντελεστή του φόρου προστιθέμενης αξίας, επίσης εκφραζόμενης ως ποσοστό της λιανικής τιμής, ακόμη και εάν η προσαρμογή αυτή έχει ως αποτέλεσμα τη μείωση της επίπτωσης τον συνολικού ελάχιστου ειδικού φόρου κατανάλωσης κάτω από το επίπεδο το οριζόμενο στο άρθρο 2.

3. Εάν, σύμφωνα με την παράγραφο 2, ένα κράτος μέλος έχει μειώσει την επίπτωση του συνολικού ελάχιστου ειδικού φόρου κατανάλωσης σε επίπεδο κατώτερο από το οριζόμενο στο άρθρο 2, πρώτο εδάφιο, αυξάνει την επίπτωση προκειμένου να επιτύχει τουλάχιστον το επίπεδο αυτό το αργότερο μέχρι την 1η Ιανουαρίου του δεύτερου έτους που έπεται αυτού κατά τη διάρκεια του οποίου πραγματοποιήθηκε η μείωση."

2. Στο άρθρο 3 προστίθενται οι ακόλουθοι παράγραφοι: "3. Κατά παρέκκλιση από το άρθρο 2, το Βασίλειο της Σουηδίας μπορεί να αναβάλει έως και τις 31 Δεκεμβρίου 2002 την εφαρμογή του συνολικού ελάχιστου ειδικού φόρου κατανάλωσης που ισοδυναμεί με το 57 % της τιμής λιανικής πώλησης (συμπεριλαμβανομένων όλων των τελών) για τα τσιγάρα με την πλέον ζητούμενη κατηγορία τιμής. Επιπλέον, το Βασίλειο της Σουηδίας δεν μπορεί να μειώσει τον συνολικό ελάχιστο φόρο κατανάλωσης κάτω του επιπέδου που εφαρμόζετο την 1η Αυγούστου 1998.

4. Η Γαλλική Δημοκρατία μπορεί να εφαρμόζει, μέχρι και τις 31 Δεκεμβρίου 2002 τους αυτούς συντελεστές με αυτούς που ίσχυαν στις 31 Δεκεμβρίου 1997 για τα τσιγάρα που πωλούνται στην Κορσική."

3. Το άρθρο 4 αντικαθίσταται από το ακόλουθο κείμενο: "Άρθρο 4

Το αργότερο ανά τριετία, και για πρώτη φορά το αργότερο στις 31 Δεκεμβρίου 2000, το Συμβούλιο, βάσει σχετικής έκθεσης και, ενδεχομένως, πρότασης της Επιτροπής, εξετάζει τον ελάχιστο ειδικό φόρο κατανάλωσης που καθορίζεται στο άρθρο 2, στο άρθρο 3 παράγραφος 2, καθώς και τη διάρθρωση του ειδικού φόρου κατανάλωσης όπως καθορίζεται στο άρθρο 16 της οδηγίας 95/59/ΕΚ του Συμβουλίου της 27ης Νοεμβρίου 1995 περί των φόρων, πλην των φόρων κύκλου εργασιών, οι οποίοι επιβάρυναν την κατανάλωση των επεξεργασιών καπνών(7) και, αφού ζητήσει τη γνώμη τον Ευρωπαϊκού Κοινοβουλίου, θεσπίζει ομόφωνα τα αναγκαία μέτρα. Στην έκθεση της Επιτροπής και κατά την εξέταση του θέματος από το Συμβούλιο, λαμβάνονται υπόψη η ορθή λειτουργία της εσωτερικής αγοράς και οι ευρύτεροι στόχοι της συνθήκης."

Άρθρο 2

Η οδηγία 92/80/ΕΟΚ τροποποιείται ως εξής:

1. Το άρθρο 3 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο: "1. Τα κράτη μέλη εφαρμόζουν ειδικό φόρο κατανάλωσης ο οποίος μπορεί να είναι:

α) είτε αναλογικός, υπολογιζόμενος στην ανώτατη τιμή λιανικής πώλησης κάθε προϊόντος που ορίζεται ελεύθερα από τους κατασκευαστές που είναι εγκατεστημένοι στην Κοινότητα και από τους εισαγωγείς από τρίτες χώρες, σύμφωνα με το άρθρο 9 της οδηγίας 95/59/ΕΚ του Συμβουλίου, της 27ης Νοεμβρίου 1995 περί των φόρων, πλην των φόρων κύκλου εργασιών, οι οποίοι επιβάρυναν την κατανάλωση των επεξεργασιών καπνών(8)·

β) είτε πάγιος, εκφραζόμενος σε ποσό ανά χιλιόγραμμο ή εναλλακτικά ανά αριθμό τεμαχίων για τα πούρα και τα πουράκια·

γ) είτε μεικτός, ο οποίος περιλαμβάνει ένα στοιχείο αναλογικό και ένα πάγιο στοιχείο.

Τα κράτη μέλη δύνανται να ορίσουν ελάχιστο ποσό ειδικού φόρου κατανάλωσης, εφόσον ο ειδικός φόρος κατανάλωσης εκφράζεται είτε αναλογικά είτε μεικτά.

Ο συνολικός ειδικός φόρος κατανάλωσης, εκφραζόμενος ως ποσοστό, ή ανά χιλιόγραμμο, ή ανά αριθμό τεμαχίων, θα είναι τουλάχιστον ίσος είτε προς τους συντελεστές είτε προς τα ελάχιστα ποσά που ορίζονται:

- για τα πούρα και τα πουράκια: σε 5 % της τιμής λιανικής πώλησης, όλων των φόρων συμπεριλαμβανομένων, ή σε 9 ευρώ ανά 1000 τεμάχια ή ανά χλιόγραμμο,

- για τον λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων: σε 30 % επί της τιμής λιανικής πώλησης, όλων των φόρων συμπεριλαμβανομένων, ή σε 24 ευρώ ανά χιλιόγραμμο,

- για τα άλλα καπνά για κάπνισμα: σε 20 % επί της τιμής λιανικής πώλησης, όλων των φόρων συμπεριλαμβανομένων, ή σε 18 ευρώ ανά χιλιόγραμμο.

Από την 1η Ιανουαρίου 2001 τα ποσά των 9 ευρώ των 24 ευρώ και των 18 ευρώ στα τρία προηγούμενα εδάφια αντικαθίστανται με τα ποσά των 10 ευρώ, 25 ευρώ και 19 ευρώ αντιστοίχως."

β) προστίθεται η ακόλουθη παράγραφος: "4. Η Γαλλική Δημοκρατία μπορεί να εφαρμόζει, μέχρι και τις 31 Δεκεμβρίου 2002, τους αυτούς συντελεστές με εκείνους που ίσχυαν στις 31 Δεκεμβρίου 1997 για τα προϊόντα καπνού που καλύπτονται από την παρούσα οδηγία και πωλούνται στην Κορσική."

2. Το άρθρο 4 αντικαθίσταται από το ακόλουθο κείμενο: "Άρθρο 4

Το αργότερο ανά τριετία, και για πρώτη φορά το αργότερο την 31η Δεκεμβρίου 2000, το Συμβούλιο, βάσει σχετικής έκθεσης και, ενδεχομένως, πρότασης της Επιτροπής, εξετάζει τους συντελεστές του ειδικού φόρου κατανάλωσης που ορίζει η παρούσα οδηγία και, αφού ζητήσει τη γνώμη του Ευρωπαϊκού Κοινοβουλίου, θεσπίζει ομόφωνα τα αναγκαία μέτρα. Στην έκθεση της Επιτροπής και κατά την εξέταση του θέματος από το Συμβούλιο, λαμβάνονται υπόψη η ορθή λειτουργία της εσωτερικής αγοράς, η πραγματική αξία του επιβαλλόμενου ειδικού φόρου κατανάλωσης και οι ευρύτεροι στόχοι της συνθήκης."

Άρθρο 3

Η οδηγία 95/59/ΕΚ τροποποιείται ως εξής:

1. Στο άρθρο 4 παράγραφος 1, εδάφιο 2 η ημερομηνία "31 Δεκεμβρίου 1998" αντικαθίσταται από την ημερομηνία "31 Δεκεμβρίου 2001 περιλαμβανομένης".

2. Το άρθρο 16 τροποποιείται ως εξής:

α) Παρεμβάλλεται η ακόλουθη παράγραφος: "2α. Κατά παρέκκλιση της παραγράφου 2, εφόσον, μεταβληθεί η λιανική τιμή των τσιγάρων που ανήκουν στην πλέον ζητούμενη κατηγορία τιμής σε ένα κράτος μέλος με αποτέλεσμα το πάγιο στοιχείο του ειδικού φόρου κατανάλωσης, εκφρασμένο ως ποσοστό της συνολικής φορολογικής επιβάρυνσης, να είναι μικρότερο του 5 % ή μεγαλύτερο του 55 % της συνολικής φορολογικής επιβάρυνσης, το οικείο κράτος μέλος δύναται να μην προσαρμόσει το ποσό του πάγιου στοιχείου του ειδικού φόρου κατανάλωσης το αργότερο μέχρι την 1η Ιανουαρίου του δεύτερου έτους που έπεται αυτού κατά τη διάρκεια του οποίου πραγματοποιήθηκε η μεταβολή."·

β) Στην παράγραφο 3 η φράση "εάν ο ειδικός φόρος καταναλώσεως ή ο φόρος κύκλου εργασιών που επιβάλλεται" αντικαθίσταται από τη φράση "εάν ο ειδικός φόρος κατανάλωσης που επιβάλλεται"·

γ) Η παράγραφος 5 αντικαθίσταται από το ακόλουθο κείμενο: "5. Τα κράτη μέλη μπορούν να επιβάλλουν ελάχιστο ειδικό φόρο κατανάλωσης επί των τσιγάρων, υπό τον όρο ότι ο φόρος αυτός δεν αυξάνει τη συνολική φορολογική επιβάρυνση σε ποσοστό μεγαλύτερο του 90 % της συνολικής φορολογίας των τσιγάρων που ανήκουν στην πλέον ζητούμενη κατηγορία τιμής."

Άρθρο 4

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία από 1ης Ιανουαρίου 1999. Πληροφορούν αμέσως την Επιτροπή σχετικά.

Όταν τα κράτη μέλη θεσπίσουν τις ως άνω διατάξεις, αυτές θα περιλαμβάνουν αναφορά στην παρούσα οδηγία είτε θα συνοδεύονται από παρόμοια αναφορά κατά την επίσημη δημοσίευσή τους. Ο τρόπος με τον οποίο θα γίνει η εν λόγω αναφορά αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 5

Η παρούσα οδηγία αρχίζει να ισχύει από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1999.

Άρθρο 6

Η παρούσα οδηγία απευθύνεται στα κράτη μέλη.

Βρυξέλλες, 29 Ιουλίου 1999.

Για το Συμβούλιο

Ο Πρόεδρος

S. HASSI

(1) ΕΕ C 203 της 30.6.1998, σ. 16.

(2) ΕΕ C 153 της 1.6.1999.

(3) ΕΕ C 410 της 31.12.1998, σ. 1.

(4) ΕΕ L 316 της 31.10.1992, σ. 8.

(5) ΕΕ L 316 της 31.10.1992, σ. 10.

(6) ΕΕ L 291 της 6.12.1995, σ. 40.

(7) ΕΕ L 291 της 6.12.1995, σ. 40.

(8) ΕΕ L 291 της 6.12.1995, σ. 40.